Maşınlar (film)
Maşınlar (ing. Cars) — Pixar Animation Studios tərəfindən 2006-cı ildə hazırlanmış animasiya filmi. Film, Disney şirkəti 2006-cı ilin yanvarında satın almazdan əvvəl Pixar-ın son müstəqil istehsalı olmuşdur. Filmin rejissoru Con Lasseterdir. “Maşınlar” filmindəki bütün personajlar insanabənzər, danışa bilən nəqliyyat vasitələridir. Film Şimşək Makkuin adlı lovğa bir yarış avtomobilinin hekayəsindən bəhs edir. O, ən vacib yarışa gedərkən “Radiator Springs” adlı kiçik bir şəhərcikdə ilişib qalır. Orada olarkən o, təvazökarlığın və başqalarına hörmət qoymağın vacibliyini dərk edir. 1998-ci ildə “Bir böcəyin həyatı” cizgi filminin istehsalı başa çatdıqdan sonra “Pixar” yeni layihəsi üzərində işlərə başlamışdır. Filmin ilkin konsepsiyası “Sarı avtomobil” adlanırdı. Bu ssenari benzinlə işləyən nəqliyyat vasitələrinin üstünlük təşkil etdiyi bir dünyada mövcud olan elektrik avtomobili haqqında idi. Pixar daha öncə əvvəl “Bir böcəyin həyatı” filmindən sonra yeni film çəkəcəklərini açıqlamışdı. Plan bu yeni hazırlanacaq filmi 1999-cu ildə buraxmaq idi. Ancaq müəyyən səbəblərə görə bu layihə tərk edilir və əvəzində “Oyuncaqların hekayəsi 2” filmi çəkilməyə qərar verilir. Pixar bir neçə illik fasilədən sonra avtomobillərdən bəhs edən layihəsini yenidən canlandırır. Ancaq hekayədə bəzi böyük dəyişikliklər edilir. Filmin rejissoru olan Con Lasseter yol səyahət zamanı ağlına belə bir ideyanın gəldiyini deyir. Filmin musiqisini Rendi Nyuman bəstələmişdir, həmçinin Şeril Krou, Rascal Flatts, Con Meyer və Bred Peysli kimi müxtəlif sənətçilər filmdə səslənən musiqinin yazılmasında töhfə vermişdirlər. “Maşınlar” filmininin premyerası 2006-cı il mayın 26-da Şimali Karolina ştatının Konkord şəhərindəki Lowe's Motor Speedway-də baş tutub. Film bunun ardınca həmin il iyunun 9-da ABŞ-dəki kinoteatrlarda nümayiş olunmuşdur. Film istehsalı 120 milyon dollar təşkil etmişdir. "Maşınlar" ekranlara çıxdığı dönəmlərdə əsasən müsbət rəylər almış və bütün dünyada 462 milyon dollardan çox gəlir gətirərək kassa uğuru qazanmışdır. Film 2006-cı ilin ən çox gəlir gətirən filmlərindən biri olmaqla altıncı yerdə qərarlaşıb. “Maşınlar” 79-cu "Oskar" mükafatları mərasimində iki mükafata namizəd göstərilmiş, lakin heç birini qazanmamışdır. Film "Ən Yaxşı Animasiya Filmi" mükafatına namizəd olsa da, “Xoşbəxt ayaqlar”-a məğlub olub. Bununla belə, film həm "Enni" mükafatını, həm də "Ən Yaxşı Animasiya Filminə görə Qızıl Qlobus" mükafatını götürməyi bacarıb. Filmin DVD-si ilk dəfə 2006-cı il noyabrın 7-də satışa çıxarılıb. 6 noyabr 2007-ci ildə Blu-ray formatında intişar edilib. Qısametrajlı animasiya filmi olan “One Man Band” kinoteatrlarda filmə ekstra olaraq nümayiş etdirilirdi. Bu qısa film evdə izləmək üçün buraxılan disklərə də daxil edilmişdir. Pixar filmin populyarlığını və kassa uğurunu nəzərə alaraq iki sikvel filmi istehsal etmişdir. Bu filmlər “Maşınlar 2” və “Maşınlar 3”dür.